หุ้น30พ.ย.ปิดภาคเช้าลบ6.03จุด
ดัชนีหุ้นภาคเช้าปรับตัวลดลงตามตลาดภูมิภาคเอเชีย ปิดที่1,002.97ลดลง 6.03 จุดมูลค่าการซื้อขาย 12,325.68 ล้านบาท
30 พ.ย. 2553

ดัชนีหุ้นภาคเช้าปรับตัวลดลงตามตลาดภูมิภาคเอเชีย ปิดที่1,002.97ลดลง 6.03 จุดมูลค่าการซื้อขาย 12,325.68 ล้านบาท
ดัชนีหุ้นไทยเช้าวันนี้ (30พ.ย.) ปรับตัวลดลงตามตลาดหุ้นในภูมิภาคเอเชีย โดยดัชนีหุ้นไทยปิดที่ 1,002.97ลดลง 6.03 จุดหรือลดลง 0.60% ด้วยมูลค่าการซื้อขายเพียง12,325.68 ล้านบาท ดัชนีแกว่งตัวระหว่าง 1,002.43 จุด-1,007.53 จุด
นักวิเคราะห์บริษัทหลักทรัพย์(บล.)ดีบีเอสวิคเคอร์ส วิเคราะห์ ดัชนีมีสิทธิ์ขึ้นต่อได้แต่ระวังแกว่ง ตลาดมีสิทธิปรับขึ้นต่อแต่ควรระวังการแกว่งตัว โดยปัจจัยหนุน คือ หุ้นกลุ่มพลังงานได้รับแรงหนุนจากราคาน้ำมันดิบที่ทะยานขึ้นแรงเพราะความต้องการใช้น้ำมัน Heating oil สูงขึ้นในช่วงฤดูหนาว และกังวลเรื่องการผลิตน้ำมันในอ่าวเปอร์เซียหลังมีข่าวว่าทางซาอุดิอาระเบียเรียกร้องอีกครั้งให้สหรัฐโจมตีโครงการนิวเคลียร์ของอิหร่าน,แรงซื้อจากกองทุนหุ้นระยะยาว( LTF)และกองทุนเพื่อการเลี้ยงชีพ(  RMF )และเสถียรภาพที่ดีขึ้นของรัฐบาลไทย 
อย่างไรก็ตาม ยังคงมีความวิตกกับปัญหาหนี้สินของยุโรปที่อาจจะลุกลามไปยังประเทศอื่น เช่น โปรตุเกส, สเปน เป็นต้น รวมถึงมาตรการสกัดเงินเฟ้อของจีนอาจทำให้ความต้องการพลังงานและโภคภัณฑ์ในปี 2554 ชะลอตัวลง
สำหรับตัวเลขเศรษฐกิจต.ค.53 ประเมินว่าจะขยายตัวในอัตราที่ชะลอลง รวมทั้งการบริโภคได้รับผลกระทบจากภาวะน้ำท่วมด้วย อย่างไรก็ดี ในประเด็นนี้ได้มีการคาดการณ์ไว้ล่วงหน้าอยู่แล้ว
ดังนั้น กลยุทธ์การลงทุนพอร์ตเก็งกำไร เน้นซื้อตามด้วยค่าบวก และขายที่แนวต้านทางเทคนิค 1015+/- ส่วนพอร์ตลงทุน แนะนำให้ถือหุ้นพื้นฐานดีต้นทุนต่ำมากต่อ และซื้อสะสมจังหวะอ่อนตัว